CELEX: 62007CJ0442
Language: lt
Date: 2008-12-09
Title: 2008 m. gruodžio 9 d. Teisingumo Teismo (didžioji kolegija) sprendimas.#Verein Radetzky-Orden prieš Bundesvereingigung Kameradschaft "Feldmarschall Radetzky".#Prašymas priimti prejudicinį sprendimą: Oberster Patent- und Markensenat - Austrija.#Prekių ženklai - Direktyva 89/104/EEB - 12 straipsnis - Teisės netekimas - Ne pelno organizacijos įregistruoti žymenys - "Prekių ženklo naudojimo iš tikrųjų" sąvoka - Labdaringa veikla.#Byla C-442/07.

Byla C‑442/07
      Verein Radetzky-Orden
      prieš
      Bundesvereinigung Kameradschaft „Feldmarschall Radetzky“
      (Oberster Patent- und Markensenat prašymas priimti prejudicinį sprendimą)
      
      „Prekių ženklai – Direktyva 89/104/EEB – 12 straipsnis – Teisės netekimas – Ne pelno organizacijos įregistruoti žymenys – „Prekių ženklo naudojimo iš tikrųjų“ sąvoka – Labdaringa veikla“
      Sprendimo santrauka
      1.        Teisės aktų derinimas – Prekių ženklai – Direktyva 89/104 – Prekių ženklo panaikinimo pagrindai 
      (Tarybos direktyvos 89/104 12 straipsnio 1 dalis)
      2.        Teisės aktų derinimas – Prekių ženklai – Direktyva 89/104 – Prekių ženklo panaikinimo pagrindai
      (Tarybos direktyvos 89/104 12 straipsnio 1 dalis)
      1.        Direktyvos 12 straipsnio 1 dalies prasme sąvoka „naudojimas iš tikrųjų“ turi apimti naudojimą, kuris nėra simbolinis, skirtas
         tik prekių ženklo suteikiamoms teisėms išsaugoti. Tai turi būti faktiškas naudojimas, atitinkantis esminę prekių ženklo funkciją
         garantuoti vartotojui ar galutiniam naudotojui prekės arba paslaugos kilmės tapatybę, kad jis galėtų neklysdamas atskirti
         šią prekę arba paslaugą nuo kitokios kilmės prekių arba paslaugų.
      
      Ši prekių ženklo „naudojimo iš tikrųjų“ sąvoka reiškia, kad savininkas turi jį naudoti šiuo prekių ženklu saugomų prekių arba
         paslaugų rinkoje, o ne tik atitinkamos įmonės viduje. Prekių ženklo apsauga ir padariniai, kuriais dėl jo registracijos galima
         remtis prieš trečiuosius asmenis, negali išlikti prekių ženklui praradus savo komercinę prasmę, kurią sudaro prekių ar paslaugų,
         žymimų prekių ženklą sudarančiu žymeniu, rinkos sukūrimas ar išsaugojimas, atskiriant jas nuo kitų įmonių prekių ar paslaugų.
      
      (žr. 13–14 punktus)
      2.        Pirmosios direktyvos 89/104 valstybių narių įstatymams, susijusiems su prekių ženklais, suderinti 12 straipsnio 1 dalį reikia
         aiškinti taip, kad prekių ženklas yra naudojamas iš tikrųjų, kai ne pelno organizacija savo santykiuose su visuomene naudoja
         jį pranešdama apie renginius, veiklos dokumentuose, taip pat reklaminėje medžiagoje, o jos nariai nešioja jį atitinkančius
         skiriamuosius ženklus rinkdami ir dalydami aukas.
      
      Aplinkybė, kad labdaros organizacija nesiekia pelno, nereiškia, kad ji negali turėti tikslo sukurti ir vėliau išsaugoti savo
         prekių ir paslaugų rinką. Be to, yra ir atlygintinų labdaros paslaugų. Šiuolaikinėje visuomenėje atsirado įvairių ne pelno
         organizacijų rūšių, kurios iš pirmo žvilgsnio teikia savo paslaugas nemokamai, bet iš tikrųjų yra finansuojamos subsidijomis
         ar gauna įvairių formų atlyginimą.
      
      (žr. 17–18, 24 punktus)
TEISINGUMO TEISMO (didžioji kolegija) 
      SPRENDIMAS
      2008 m. gruodžio 9 d.(*)
      
      „Prekių ženklai – Direktyva 89/104/EEB – 12 straipsnis – Teisės netekimas – Ne pelno organizacijos įregistruoti žymenys – „Prekių ženklo naudojimo iš tikrųjų“ sąvoka – Labdaringa veikla“
      Byloje C‑442/07
      dėl Oberster Patent- und Markensenat (Aukščiausiasis patentų ir prekių ženklų senatas) (Austrija) 2007 m. birželio 27 d. Sprendimu, kurį Teisingumo Teismas gavo
         2007 m. rugsėjo 27 d., pagal EB 234 straipsnį pateikto prašymo priimti prejudicinį sprendimą byloje
      
      Verein Radetzky-Orden
      prieš
      Bundesvereinigung Kameradschaft „Feldmarschall Radetzky“
      TEISINGUMO TEISMAS (didžioji kolegija),
      kurį sudaro pirmininkas V. Skouris, kolegijų pirmininkai P. Jann, C. W. A. Timmermans, A. Rosas, K. Lenaerts, M. Ilešič (pranešėjas)
         ir A. Ó Caoimh, teisėjai G. Arestis, A. Borg Barthet, J. Malenovský, U. Lõhmus, E. Levits ir L. Bay Larsen,
      
      generalinis advokatas J  Mazák,
      posėdžio sekretorius B. Fülöp, administratorius,
      atsižvelgęs į rašytinę proceso dalį ir įvykus 2008 m. birželio 24 d. posėdžiui,
      išnagrinėjęs pastabas, pateiktas:
      –        Verein Radetzky-Orden, atstovaujamos Rechtsanwälte E. Fichtenbauer ir K. Krebs,
      
      –        Bundesvereinigung Kameradschaft „Feldmarschall Radetzky“, atstovaujamos Patentanwalt P. Israiloff,
      –        Italijos vyriausybės, atstovaujamos I. M. Braguglia, padedamo avvocato dello Stato W. Ferrante,
      
      –        Europos Bendrijų Komisijos, atstovaujamos H. Krämer,
      susipažinęs su 2008 m. rugsėjo 18 d. posėdyje pateikta generalinio advokato išvada,
      priima šį
      Sprendimą
      1        Prašymas priimti prejudicinį sprendimą susijęs su 1988 m. gruodžio 21 d. Pirmosios Tarybos direktyvos 89/104/EEB valstybių
         narių įstatymams, susijusiems su prekių ženklais, suderinti (OL L 40, 1989, p. 1, toliau – direktyva) išaiškinimu.
      
      2        Šis prašymas buvo pateiktas nagrinėjant Verein Radetzky-Orden (toliau – Radetzky-Orden) ir Bundesvereinigung Kameradschaft „Feldmarschall Radetzky“ (toliau – BKFR) ginčą dėl teisės į pastarajai, kuri yra ne pelno organizacija, priklausančius prekių ženklus netekimo, nes
         jie nebuvo naudojami iš tikrųjų.
      
       Teisinis pagrindas
      3        Pagal direktyvos 12 straipsnio 1 dalį:
      
      „Prekių ženklas gali būti panaikintas [savininkas gali netekti teisių į prekių ženklą], jeigu penkerius metus iš eilės jis
         nebuvo faktiškai naudojamas valstybėje narėje žymėti prekes arba paslaugas, kurioms jis įregistruotas ir jeigu nebuvo tinkamų
         priežasčių jo nenaudoti; <…>“.
      
      4        Direktyvos dvyliktoje konstatuojamojoje dalyje nurodoma, kad „visoms Bendrijos narėmis esančioms valstybėms privaloma laikytis
         1883 m. kovo 20 d. Paryžiaus konvencijos dėl pramoninės nuosavybės saugojimo, paskutinį kartą peržiūrėtos 1967 m. liepos 14 d.
         Stokholme ir pakeistos 1979 m. rugsėjo 28 d. (Jungtinių Tautų sutarčių rinkinys, 828 tomas, Nr. 11847, p. 305, toliau – Paryžiaus
         konvencija); ši direktyva turi visiškai atitikti Paryžiaus konvencijos nuostatas <...>“.
      
      5        Austrijos teisėje 1970 m. Prekių ženklų apsaugos įstatymo (Markenschutzgesetz 1970, BGBl. 260/1970, toliau – Markenschutzgesetz)
         10a straipsnis suformuluotas taip:
      
      „Prekę ar paslaugą žyminčio žymens naudojimu, be kita ko, laikomas:
      1)      prekių, jų pakuotės ar paslaugų objektų žymėjimas žymeniu;
      2)      tokiu žymeniu pažymėtų prekių siūlymas, jų išleidimas į rinką arba sandėliavimas nurodytais tikslais, taip pat juo pažymėtų
         paslaugų siūlymas ar teikimas;
      
      3)      tokiu žymeniu pažymėtų prekių importas ar eksportas;
      4)      žymens naudojimas komercinės veiklos dokumentuose, pranešimuose arba reklamoje“.
      6        Markenschutzgesetz 33 a straipsnio 1 dalyje nurodoma:
      
      „Kiekvienas asmuo gali pateikti prašymą panaikinti mažiausiai prieš penkerius metus Austrijoje įregistruoto ar pagal 2 straipsnio
         2 dalį joje saugomo prekių ženklo registraciją, jei nei savininkas, nei jo sutikimu trečiasis asmuo penkerius metus iki prašymo
         panaikinti registraciją pateikimo dienos šio prekių ženklo nenaudojo iš tikrųjų Austrijoje prekėms ar paslaugoms, kurioms
         jis įregistruotas, žymėti (10a straipsnis), nebent prekių ženklo savininkas gali nenaudojimą pateisinti.“ 
      
       Pagrindinė byla ir prejudicinis klausimas
      7        BKFR veiklą sudaro, pirma, karinių tradicijų puoselėjimas, kaip antai mūšyje kritusių karių atminimo švenčių, atminimo mišių,
         karių susitikimų organizavimas ir karo paminklų priežiūra ir, antra, labdaringa veikla, kaip antai aukų natūra ir pinigais
         rinkimas bei jų dalijimas remtiniems asmenims. 
      
      8        Jai priklauso vaizdiniai ir žodiniai prekių ženklai, vaizduojantys daugiausia garbės ženklus. Šie prekių ženklai įregistruoti
         Austrijos patentų biuro prekių ženklų registre. Jie saugomi nuo 1996 m. sausio 8 dienos. Kiekvienas jų įregistruotas peržiūrėtos
         ir iš dalies pakeistos 1957 m. birželio 15 d. Nicos sutarties dėl tarptautinės prekių ir paslaugų klasifikacijos ženklams
         registruoti 37 klasei, skirtai priežiūros paslaugoms, 41 klasei, apimančiai, be kita ko, kultūrinę veiklą, ir 42 klasei (dabar
         – 45 klasė), skirtai socialinėms paslaugoms. 
      
      9        BKFR įteikia ordinus ir garbės pasižymėjimo ženklus, atitinkančius pagrindinėje byloje nagrinėjamus prekių ženklus. Be to,
         kai kurie BKFR nariai nešioja šiuos ordinus ir garbės pasižymėjimo ženklus renginiuose bei rinkdami ir dalydami aukas. Šie
         prekių ženklai spausdinami organizacijos platinamuose kvietimuose į renginius, ant laiškų popieriaus ir korespondencijoje.
      
      10      2004 m. rugpjūčio 17 d. Radetzky-Orden pateikė prašymą panaikinti minėtų prekių ženklų registraciją dėl nenaudojimo Markenschutzgesetz 33a straipsnio prasme. Savo
         prašymą ji pagrindė aplinkybe, kad pastaruosius penkerius metus BKFR nenaudojo šių prekių ženklų savo komercinėje veikloje.
         
      
      11      Austrijos patentų biuro anuliavimo skyrius patenkino Radetzky-Orden prašymą. Šį sprendimą BKFR apskundė Oberster Patent- und Markensenat.
      
      12      Šiomis aplinkybėmis Oberster Patent- und Markensenat nusprendė sustabdyti bylos nagrinėjimą ir pateikti Teisingumo Teismui šį prejudicinį klausimą:
      
      „Ar [direktyvos] 12 straipsnio 1 dalį reikia aiškinti taip, kad prekių ženklas (faktiškai) naudojamas vienos įmonės prekėms
         ir paslaugoms atskirti nuo kitų įmonių prekių ar paslaugų, kai ne pelno organizacija jį naudoja pranešimuose apie renginius,
         veiklos dokumentuose ir reklaminėje medžiagoje, o jos nariai nešioja jį atitinkančius pasižymėjimo ženklus rinkdami ir dalydami
         aukas?“
      
       Dėl prejudicinio klausimo
      13      Direktyvos 12 straipsnio 1 dalies prasme sąvoka „naudojimas iš tikrųjų“ turi apimti naudojimą, kuris nėra simbolinis, skirtas
         tik prekių ženklo suteikiamoms teisėms išsaugoti. Tai turi būti faktiškas naudojimas, atitinkantis esminę prekių ženklo funkciją
         garantuoti vartotojui ar galutiniam naudotojui prekės arba paslaugos kilmės tapatybę, kad jis galėtų neklysdamas atskirti
         šią prekę arba paslaugą nuo kitokios kilmės prekių arba paslaugų (2003 m. kovo 11 d. Sprendimo Ansul, C-40/01, Rink. p. I-2439, 35 ir 36 punktai).
      
      14      Kaip Teisingumo Teismas yra pažymėjęs, ši prekių ženklo „naudojimo iš tikrųjų“ sąvoka reiškia, kad savininkas turi jį naudoti
         šiuo prekių ženklu saugomų prekių arba paslaugų rinkoje, o ne tik atitinkamos įmonės viduje. Prekių ženklo apsauga ir padariniai,
         kuriais dėl jo registracijos galima remtis prieš trečiuosius asmenis, negali išlikti prekių ženklui praradus savo komercinę
         prasmę, kurią sudaro prekių ar paslaugų, žymimų prekių ženklą sudarančiu žymeniu, rinkos sukūrimas ar išsaugojimas, atskiriant
         jas nuo kitų įmonių prekių ar paslaugų (minėto sprendimo Ansul 37 punktas).
      
      15      Beje, ekonominis prekių ženklų ir jų naudojimo aspektas matyti iš Paryžiaus konvencijos, kurioje prekių ženklai apibūdinami
         kaip „gamybos ar prekybos ženklai“. Kaip matyti iš direktyvos dvyliktos konstatuojamosios dalies, ji turi būti aiškinama atsižvelgiant
         į minėtą konvenciją.
      
      16      Kalbant apie tai, ar ne pelno organizacija, vykdanti šio sprendimo 7 ir 9 punktuose aprašytą veiklą, gali būti laikoma iš
         tikrųjų naudojančia prekių ženklą minėto sprendimo Ansul prasme, reikėtų pažymėti, kad aplinkybė, jog prekės ar paslaugos siūlomos nesiekiant pelno, nėra lemiama.
      
      17      Aplinkybė, kad labdaros organizacija nesiekia pelno, nereiškia, kad ji negali turėti tikslo sukurti ir vėliau išsaugoti savo
         prekių ir paslaugų rinką.
      
      18      Be to, kaip Radetzky-Orden pripažino Teisingumo Teismui pateiktose savo rašytinėse pastabose, yra ir atlygintinų labdaros paslaugų. Šiuolaikinėje visuomenėje
         atsirado įvairių ne pelno organizacijų rūšių, kurios iš pirmo žvilgsnio teikia savo paslaugas nemokamai, bet iš tikrųjų yra
         finansuojamos subsidijomis ar gauna įvairių formų atlyginimą.
      
      19      Iš to, kas pasakyta, matyti, kad neatmetama, jog ne pelno organizacijos įregistruoti prekių ženklai turi prasmę, nes jie gali
         apsaugoti šią organizaciją nuo trečiųjų asmenų galimo tapačių ar panašių žymenų naudojimo komercinėje veikloje.
      
      20      Tiek, kiek aptariama organizacija naudoja jai priklausančius prekių ženklus reklamuodama prekes ir paslaugas, kurioms šie
         prekių ženklai įregistruoti, ji juos faktiškai naudoja ir tai yra „naudojimas iš tikrųjų“ direktyvos 12 straipsnio 1 dalies
         prasme.
      
      21      Kai ne pelno organizacijos kaip prekių ženklus įregistruoja žymenis, kuriuos jos naudoja savo prekėms ir paslaugoms žymėti,
         šių organizacijų negalima apkaltinti faktiniu šių prekių ženklų nenaudojimu, jeigu jos naudoja šiuos minėtoms prekėms ar paslaugoms.
      
      22      Bet kuriuo atveju, kaip Teisingumo Teismas nurodė minėto sprendimo Ansul 37 punkte ir kaip generalinis advokatas pažymėjo savo išvados 30 punkte, tai, kad ne pelno organizacija naudoja prekių ženklą
         visiškai privačiuose renginiuose arba juos reklamuodama bei skatindama, yra šio prekių ženklo naudojimas organizacijos viduje
         ir nesudaro prekių ženklo „naudojimo iš tikrųjų“ Direktyvos 89/104 12 straipsnio 1 dalies prasme.
      
      23      Prašymą priimti prejudicinį sprendimą pateikęs teismas turi patikrinti, ar BKFR naudojo jai priklausančius prekių ženklus
         žymėdama ir reklamuodama savo prekes ar paslaugas plačiajai visuomenei, ar, atvirkščiai, ji apsiribojo tik vidiniu šių ženklų
         naudojimu.
      
      24      Atsižvelgiant į tai, kas išdėstyta, į pateiktą klausimą reikia atsakyti, jog direktyvos 12 straipsnio 1 dalis aiškintina taip,
         kad prekių ženklas yra naudojamas iš tikrųjų, kai ne pelno organizacija savo santykiuose su visuomene naudoja jį pranešdama
         apie renginius, veiklos dokumentuose, taip pat reklaminėje medžiagoje, o jos nariai nešioja jį atitinkančius skiriamuosius
         ženklus rinkdami ir dalydami aukas.
      
       Dėl bylinėjimosi išlaidų
      25      Kadangi šis procesas pagrindinės bylos šalims yra vienas iš etapų prašymą dėl prejudicinio sprendimo pateikusio teismo nagrinėjamoje
         byloje, bylinėjimosi išlaidų klausimą turi spręsti šis teismas. Išlaidos, susijusios su pastabų pateikimu Teisingumo Teismui,
         išskyrus tas, kurias patyrė minėtos šalys, nėra atlygintinos.
      
      Remdamasis šiais motyvais, Teisingumo Teismas (didžioji kolegija) nusprendžia:
      1988 m. gruodžio 21 d. Pirmosios Tarybos direktyvos 89/104/EEB valstybių narių įstatymams, susijusiems su prekių ženklais,
            suderinti 12 straipsnio 1 dalį reikia aiškinti taip, kad prekių ženklas yra naudojamas iš tikrųjų, kai ne pelno organizacija
            savo santykiuose su visuomene naudoja jį pranešdama apie renginius, veiklos dokumentuose, taip pat reklaminėje medžiagoje,
            o jos nariai nešioja jį atitinkančius skiriamuosius ženklus rinkdami ir dalydami aukas.
      Parašai.
      * Proceso kalba: vokiečių.